Nr. 33/707/2019/13.06.2019

ANUNŢ

Din data de 13.06.2019

privind concursul de ocupare a funcţiei publice vacante de consilier, clasa I, gradul profesional superior cu atribuții în domeniul financiar – contabil din cadrul Agenției Naționale de Administrare a Bunurilor Indisponibilizate

Agenția Națională de Administrare a Bunurilor Indisponibilizate organizează concurs pentru ocuparea funcţiei publice vacante din cadrul aparatului propriu: consilier, clasa I, grad profesional superior, în domeniul financiar – contabil cu atribuții de contabilitate și buget, în cadrul Serviciului suport operațional

Concursul constă într-o probă scrisă şi un interviu.

**Proba scrisă** va avea loc în data de **22.07.2019**, la sediul Agenţiei Naţionale de Administrare a Bunurilor Indisponibilizate, din București bd. Regina Elisabeta, nr.3, etj.3, sector 3, începând cu ora **10.00** şi interviul – în aceeaşi locaţie, data şi ora exactă urmând să fie afişate la sediul Agenţiei Naţionale de Administrare a Bunurilor Indisponibilizate, precum şi pe site-ul instituţiei, după susținerea probei scrise.

Dosarul de concurs va conţine în mod obligatoriu, următoarele documente, potrivit dispozițiilor art. 49 din HG 611/2008 pentru aprobarea normelor privind organizarea şi dezvoltarea carierei funcționarilor publici, cu modificările și completările ulterioare coroborat cu art.5 alin.(1) din Regulamentul de organizare şi desfăşurare a concursului pentru ocuparea funcţiilor vacante de inspector de urmărire şi administrare bunuri, promovarea în grad profesional în funcţia de inspector de urmărire şi administrare bunuri, precum şi pentru ocuparea posturilor de execuţie vacante de personal de specialitate juridică asimilat judecătorilor şi procurorilor din cadrul Agenţiei Naţionale de Administrare a Bunurilor Indisponibilizate aprobat prin Hotărârea nr. 2/2016 :

a) formular de înscriere completat;

b) copia actului de identitate;

c) copia certificatului de căsătorie sau a altor acte, în cazul în care numele de pe actele de studii este diferit de cel de pe actul de identitate;

d) copiile diplomei de licență și, după caz, ale altor acte care atestă efectuarea unor specializări;

e) copia carnetului de muncă sau, după caz, o adeverinţă care să ateste vechimea în muncă şi, după caz, în specialitatea studiilor necesare ocupării funcţiei publice;

f) cazierul judiciar;

g) adeverinţa care să ateste starea de sănătate fizică și psihică corespunzătoare, eliberată cu cel mult 6 luni anterior datei depunerii cererii de înscriere, de către medicul de familie al candidatului sau de către unităţile sanitare abilitate;

h) declaraţia pe propria răspundere sau adeverinţa care să ateste că nu a desfăşurat activităţi de poliţie politică;

i) declarație pe propria răspundere, autentificată de un notar public, care să ateste că nu face parte din niciun partid politic, din nicio formațiune sau alianță politică;

j) declarație pe propria răspundere, autentificată de un notar public, care să ateste că nu este lucrător operativ, inclusiv acoperit, informator sau colaborator al serviciilor de informații.

Adeverinţa care atestă starea de sănătate conţine, în clar, numărul, data, numele emitentului şi calitatea acestuia, în formatul standard stabilit de Ministerul Sănătăţii Publice.

Copiile documentelor solicitate se prezintă în copii legalizate sau însoţite de documentele originale, care se certifică pentru conformitatea cu originalul de către secretarul comisiei de concurs, cu excepția documentului prevăzut la lit.b), care se poate transmite și în format electronic la adresa de e-mail anabi@just.ro.

Cazierul judiciar poate fi înlocuit cu o declaraţie pe proprie răspundere.

În acest caz, candidatul declarat admis la selecţia dosarelor şi care nu a solicitat expres la înscrierea la concurs preluarea informaţiilor direct de la autoritatea sau instituţia publică competentă are obligaţia de a completa dosarul de concurs cu originalul documentului pe tot parcursul desfăşurării concursului, dar nu mai târziu de data şi ora organizării interviului, sub sancţiunea neemiterii actului administrativ de numire. În situaţia în care candidatul solicită expres la înscrierea la concurs preluarea informaţiilor direct de la autoritatea sau instituţia publică competentă, extrasul de pe cazierul judiciar se solicită potrivit legii şi procedurii aprobate la nivel instituţional.

Formularul de înscriere, precum şi modelul de adeverinţă de vechime în muncă şi / sau în specialitatea studiilor - formatul prevăzut în anexele nr. 2D și nr. 3 din Hotărârea nr. 611/2008 se pune la dispoziţie candidaţilor prin secretariatul comisiei de concurs sau poate fi accesat pe site-ul ANABI anabi@just.ro, secţiunea „Cariere – Posturi vacante”.

Candidaţii sunt rugaţi să acorde atenţie dispozițiilor legale privind actele ce trebuie depuse la dosarul de înscriere, atât sub aspectul conţinutului, care atestă îndeplinirea condiţiilor legale, cât şi al formei cerute actului (original / copie legalizată / copie, după caz).

De asemenea, candidaţii urmează să depună actele în dosarul de înscriere în ordinea expusă în prezentul anunț.

**Condiţii de participare la concurs:**

**Generale:** Candidaţii trebuie să îndeplineasca condiţiile privind ocuparea funcţiilor publice, prevăzute de art. 54 din Legea nr. 188/1999 privind Statutul funcţionarilor publici, republicată, cu modificările şi completările ulterioare.

**Specifice:** Consilier, clasa I, grad profesional superior, în domeniul financiar – contabil cu atribuții de contabilitate și buget:

- studii universitare de licenţă absolvite cu diplomă, respectiv studii superioare de lungă durată, absolvite cu diplomă de licenţă sau echivalentă, în domeniul economic;

- vechime minim de 7 ani în specialitatea studiilor necesare exercitării funcției publice, pentru ocuparea funcției publice de execuție de grad profesional superior.

**Bibliografie propusă:**

* Constituţia României;
* Legea nr.188/1999 privind Statutul funcţionarilor publici, republicată, cu modificările şi completările ulterioare;
* Legea nr.7/2004 privind Codul de conduită al funcţionarilor publici, republicată;
* Legea nr.500/2002 privind finanţele publice, cu modificările şi completările ulterioare;
* Legea nr. 82/1991 - Legea contabilităţii, republicată, cu modificările şi completările ulterioare;
* Legea nr.72/2013 privind măsurile pentru combaterea întârzierii în executarea obligaţiilor de plată a unor sume de bani rezultând din contracte încheiate între profesionişti şi între aceştia şi autorităţi contractante, cu modificările şi completările ulterioare;
* Legea nr.227/2015 privind Codul Fiscal cu modificările şi completările ulterioare;
* Legea nr. 318/2015 pentru înfiinţarea, organizarea şi funcţionarea Agenţiei Naţionale de Administrare a Bunurilor Indisponibilizate şi pentru modificarea şi completarea unor acte normative;
* Ordonanță de urgență nr. 114 din 28 decembrie 2018 privind instituirea unor măsuri în domeniul investițiilor publice și a unor măsuri fiscal-bugetare, modificarea și completarea unor acte normative și prorogarea unor termene;
* Ordonanţa Guvernului nr.81/2003 privind reevaluarea şi amortizarea activelor fixe aflate în patrimoniul instituţiilor publice, cu modificările şi completările ulterioare;
* Ordonanţă de urgenţă a Guvernului nr. 146/2002 privind formarea şi utilizarea resurselor derulate prin trezoreria statului, cu modificările şi completările ulterioare;
* Hotărârea Guvernului nr. 2139/2004 pentru aprobarea Catalogului privind clasificarea şi duratele normale de funcţionare a mijloacelor fixe.
* Hotărârea Guvernului nr.1/2016 pentru aprobarea Normelor metodologice de aplicare a Legii nr. 227/2015 privind Codul fiscal;
* Hotărârea Guvernului nr.714/2018 privind drepturile și obligațiile personalului autorităților și instituțiilor publice pe perioada delegării și detașării în altă localitate, precum și în cazul deplasării în interesul serviciului;
* Hotărârea Guvernului nr.518/1995 privind unele drepturi şi obligaţii ale personalului roman trimis în străinătate pentru îndeplinirea unor misiuni cu caracter temporar, cu modificările şi completările ulterioare;
* Hotărârea Guvernului nr. 358/2016 privind aprobarea Regulamentului de organizare şi funcţionare a Agenţiei Naţionale de Administrare a Bunurilor Indisponibilizate, a organigramei, a parcului auto şi a modului de utilizare a acestuia, precum şi pentru completarea Hotărârii Guvernului nr. 652/2009 privind organizarea şi funcţionarea Ministerului Justiţiei;
* Ordinul ministrului finanţelor publice nr.1917/2005 pentru aprobarea Normelor metodologice privind organizarea şi conducerea contabilităţii instituţiilor publice, Planul de conturi pentru instituţiile publice şi instrucţiunile de aplicare a acestuia, cu modificările şi completările ulterioare;
* Ordin nr. 2.634 din 5 noiembrie 2015 privind documentele financiar-contabile;
* Ordin nr. 1.954 din 16 decembrie 2005 pentru aprobarea Clasificaţiei indicatorilor privind finanţele publice;
* Ordinul ministrului economiei şi finanţelor nr. 3471 din 25 noiembrie 2008 pentru aprobarea Normelor metodologice privind reevaluarea şi amortizarea activelor fixe corporale aflate în patrimoniul instituţiilor publice;
* Ordinul nr. 2861/2009 al ministrului finanţelor publice pentru aprobarea Normelor privind organizarea şi efectuarea inventarierii elementelor de natura activelor, datoriilor şi capitalurilor proprii ;
* Ordinul ministrului finanţelor publice nr.1792/2002 pentru aprobarea Normelor metodologice privind angajarea, lichidarea, ordonanţarea şi plata cheltuielilor instituţiilor publice, precum şi organizarea, evidenţa şi raportarea angajamentelor bugetare şi legale, cu modificările şi completările ulterioare;
* Ordinul nr. 1235/2003 al ministrului finanţelor publice pentru aprobarea Normelor metodologice de aplicare a prevederilor Ordonanţei de urgenţă a Guvernului nr. 146/2002 privind formarea şi utilizarea resurselor derulate prin trezoreria statului, cu modificările şi completările ulterioare;

**Tematică orientativă:**

* Organizarea şi funcţionarea ANABI. Atribuţiile ANABI (Legea nr. 318/2015, HG. nr. 358/2016);
* Cadrul legal general privind finanţele publice: Dispoziţii generale. Principii si reguli bugetare (Legea nr. 500/2002);
* Organizarea si conducerea contabilităţii (Legea nr. 82/1991);
* Contracte între profesionişti (Legea nr.72/2013) ;
* Impozitul pe salarii si asimilate salariilor, obligaţii declarative a plătitorilor de venituri cu reţinere la sursa (Legea nr.227/2015);
* Contribuţii sociale obligatorii (Legea nr.227/2015);
* Masuri fiscal bugetare în anii 2018-2019 şi prorogarea unor termene (OUG nr. 114/2018);
* Drepturile şi obligaţiile personalului pe perioada delegării şi detaşării în altă localitate, precum şi în cazul deplasărilor în străinătate, în interes de serviciu (HG nr.518/1995, HG nr.714/2018);
* Operaţiuni derulate prin trezoreria statului (OUG nr. 146/2002, Ordinul nr. 1235/2003);
* Aprobarea, depunerea si componenta situaţiilor financiare; Principii contabile; Activele curente (OMFP nr.1917/2005);
* Organizarea şi efectuarea inventarierii elementelor de natura activelor, datoriilor şi capitalurilor proprii (Ordinul nr. 2861/2009);
* Angajarea cheltuielilor publice ; Plata cheltuielilor instituţiilor publice, precum şi organizarea, evidenţa şi raportarea angajamentelor bugetare şi legale (OMFP nr.1792/2002) ;
* Modul de utilizare a catalogului privind clasificarea şi duratele normale de funcţionare a mijloacelor fixe (HG 2139/2004).

NOTĂ:

În vederea pregătirii pentru concurs, candidaţii vor consulta bibliografia indicată, în forma actualizată, în vigoare la data publicarii anuntului de concurs.Actele normative menţionate pentru care nu sunt specificate titluri sau capitole vor fi studiate în întregime.